Podpora hodnôt a práv v rámci EÚ sa odráža v ich podpore na globálnej úrovni, a to aj prostredníctvom prepojenia s plnením cieľov udržateľného rozvoja. V tomto smere by sa mali vyvíjať synergie, a to najmä s vonkajšou činnosťou EÚ na multilaterálnej úrovni, ale aj v rámci pomoci v oblasti rozvojovej spolupráce a v rámci politík rozširovania s cieľom zabezpečiť súdržnosť pri presadzovaní napríklad prístupu k spravodlivosti a právnemu štátu.

Dôsledky neriešenia týchto problémov by mohli byť vážne, pretože dôvera v demokraciu a podpora pre dodržiavanie hodnôt a základných práv by bola oslabená.

Neexistuje jasný rámec na ďalšie zjednodušenie, pokiaľ ide o spôsob riadenia programu. Súčasný priamy spôsob riadenia je primeraný programu takéhoto rozsahu, zatiaľ čo alternatívne spôsoby (ako napríklad zdieľané riadenie) by pravdepodobne viedli k roztrieštenému prideľovaniu prostriedkov, čím by sa kapacita programu obmedzila na sústredenie zdrojov na spoločné priority a nové problémy. Podľa prijímateľov by sa mohlo vyvíjať úsilie o zjednodušenie v súvislosti s vypracovaním a poskytovaním potrebných informácií o administratívnej a finančnej kapacite pri účasti na výzve na predkladanie návrhov.

Povaha programu umožnila zabezpečenie operačnej flexibility, vďaka čomu mohla Komisia prispôsobiť ročné pracovné programy novým potrebám v oblasti politiky spravodlivosti. Celkovo je program vysoko relevantný a zosúladený s potrebami vybraných cieľových skupín, mohla by sa však zvážiť systematickejšia analýza potrieb zainteresovaných strán. Má predovšetkým kľúčovú schopnosť prispôsobiť svoje priority novým potrebám v oblasti politiky spravodlivosti s cieľom riešiť najdôležitejšie otázky. Je to výsledok rozsiahlych špecifických cieľov programu, keďže sa do neho začlenilo niekoľko programov z predchádzajúceho programového obdobia. Takáto flexibilita, pokiaľ ide o stanovenie politiky a politického programu je základom pre dosiahnutie dobrých výsledkov programu. Program predstavuje dobrú úroveň súdržnosti a komplementárnosti s ostatnými nástrojmi, programami a činnosťami EÚ. Bez koordinácie a výmeny informácií s ostatnými programami a projektmi EÚ by zlepšovanie súdržnosti nebolo možné.

Druhy činností financované v rámci programu a výsledky projektu sú účinné pri zdokonaľovaní znalostí o práve a politikách Únie. Program Spravodlivosť sa považuje za výkonnejší v porovnaní s predchádzajúcimi programami, pokiaľ ide o smerovanie politiky a zapojenie správnych skupín zainteresovaných strán, zatiaľ čo úsilie by sa mohlo v budúcnosti vyvážene rozdeliť medzi ciele programu. Úsilie je naďalej potrebné na dosiahnutie všetkých cieľových skupín vo všetkých členských štátoch a mohli by sa posilniť komunikačné činnosti.

Hodnotenie v polovici trvania programu Spravodlivosť na obdobie rokov 2014 – 2020 ukázalo, že program priniesol vysokú európsku pridanú hodnotu. Členské štáty, ktoré konali samostatne by neboli schopné dosiahnuť rovnaké výsledky, pokiaľ ide o veľkosť a rozsah pôsobnosti. Platí to v súvislosti so všeobecným cieľom programu, t. j. rozvojom európskeho priestoru spravodlivosti založenom na vzájomnom uznávaní a dôvere, aj v súvislosti s jeho špecifickými cieľmi. Prijímatelia súhlasia, že poskytovanie odbornej justičnej prípravy na európskej úrovni je základom pre vytvorenie európskeho priestoru spravodlivosti a pre bezproblémové a koordinované presadzovanie práva EÚ. Činnosť posilnená dosahovaním špecifických cieľov týkajúcich sa odbornej justičnej prípravy sa na druhej strane považuje za udržateľnú, keďže podporuje získavanie dlhodobých právnych znalostí a spôsobilostí, pričom poskytuje príležitosti na vytváranie sietí a budovanie dôvery medzi justičnými pracovníkmi jednotlivých členských štátov.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

–Približne 80 % respondentov so skúsenosťou so štyrmi uvedenými programami EÚ súhlasí s tým, že tieto programy vo veľkej alebo v dostatočnej miere vytvárajú pridanú hodnotu v súvislosti s tým, čo by mohli členské štáty dosiahnuť na vnútroštátnej, regionálnej a/alebo miestnej úrovni.

–„Podpora inovácií“, „posilnenie európskej kultúrnej rozmanitosti a kultúrneho dedičstva“ a „presadzovanie európskej identity a spoločných hodnôt“ sa považujú za politiky, ktoré v plnej miere alebo v dostatočnej miere riešia výzvy, ktorým čelí prinajmenšom polovica respondentov so skúsenosťou so štyrmi príslušnými programami. Takisto 52 % respondentov so skúsenosťou s programom Kreatívna Európa sa domnieva, že politika zameraná na „podporu konkurencieschopnosti európskeho kultúrneho a kreatívneho priemyslu“ rieši výzvy v plnej alebo v dostatočnej miere.

Východisko: súčasný stav so štyrmi programami financovania a proporcionálnym znížením rozpočtu o 15 %

Analýza východiska, ktoré zahŕňalo možné zníženie dostupných finančných prostriedkov o 15 % poukázala na negatívne dôsledky pre vykonávanie politiky. Konkrétne:

Zníženie financovania o 15 % v rámci programu Práva, rovnosť a občianstvo by viedlo k ročnej prioritizácii, t. j. k zameraniu financovania na niektoré oblasti politiky počas jedného roku a presadzovaniu iných oblastí politiky v ďalších rokoch, a to v rozpore s rastúcimi potrebami v danej oblasti. Toto zníženie by takisto znamenalo obmedzenie výdavkov na štúdie, zbieranie údajov, kampaní na zvyšovanie povedomia atď., ktoré sú potrebné na tvorbu správnej politiky a právnych predpisov založených na faktoch.

V prípade programu Európa pre občanov by zníženie rozpočtu o 15 % znamenalo zníženie východiskovej hodnoty rozpočtu na 157 miliónov EUR, čo nestačí na plnenie záväzku Komisie vyhradiť občanom ústredné miesto v rámci európskeho procesu. Potrebné množstvo účastníkov a územné pokrytie činností potrebných na dosiahnutie očakávaného dosahu by už nebolo splnené. Stabilné pridelenie rozpočtových prostriedkov (na základe rozpočtu na rok 2017) by umožnilo kontinuitu, ale napriek tomu by malo obmedzený dosah.

Zníženie financovania o 15 % v rámci podprogramu MEDIA programu Kreatívna Európa by nevyhnutne viedlo k zjednoteniu a zameraniu sa na obmedzený počet činností. Zníženie financovania by malo neprimeraný dosah na krajiny s nižšou výrobnou kapacitou a/alebo krajiny s obmedzeným geografickým/jazykovým priestorom. Zároveň by sa tým znížil počet vzdelávacích činností pre odborníkov v audiovizuálnej oblasti a počet koprodukčných diel v EÚ, ktoré sa ľahšie distribuujú do zahraničia. Obmedzenie rozsahu pôsobnosti siete prevádzkovateľov kín by malo negatívny dosah na prístup občanov EÚ, a to najmä z krajín strednej a východnej Európy, k európskemu inonárodnému obsahu.

Zníženie o 15 % v prípade podprogramu Kultúra v rámci programu Kreatívna Európa by neumožnilo dosiahnuť potrebné množstvo na plnenie potrieb kultúrneho a kreatívneho priemyslu. To by konkrétne znamenalo nižšiu európsku pridanú hodnotu a teda obmedzený dosah na kultúrnu rozmanitosť, menej príležitostí na cezhraničnú spoluprácu, menej trhových príležitostí a menej kariérnych možností pre odborníkov z kultúrneho a kreatívneho priemyslu. Vplyv na spoločnosť by bol obmedzený, pričom medzinárodné otvorenie programu by sa muselo obmedziť na úroveň pred rokom 2014 a muselo by sa upustiť od účasti kľúčových susedných partnerských krajín v rámci EÚ.

Finančná záruka pre kultúrny a kreatívny priemysel by mohla byť ohrozená, čo by mohlo byť škodlivé pre kultúrny a kreatívny priemysel, a to najmä pre východné krajiny, ktorých finančné trhy sú menej rozvinuté, a preto poskytujú menej možností prístupu k financiám.

Vylúčená alternatíva v rámci posúdenia vplyvu: jeden program

Alternatíva navrhnutá v treťom scenári jedného nástroja/programu sa vylúčila z dôvodov týkajúcich sa právneho základu. Väčšina činností a politík sa skutočne zakladá na článkoch, v ktorých sa stanovuje riadny legislatívny postup s výnimkou programu Európa pre občanov. V súčasnosti sa program Európa pre občanov zameriava najmä na občiansku účasť a preto sa zakladá na článku 352 ZFEÚ (jednomyseľnosť). Po analýze by sa ciele príslušných činností, ak sa ich zameranie do určitej miery zmenilo, mohli prispôsobiť novému prístupu širšieho programu, a v takom prípade by patrili do rozsahu článku 167 ods. 1 a ods. 2 ZFEÚ, v ktorom sa stanovuje riadny legislatívny postup. Avšak vzhľadom na postavenie Spojeného kráľovstva a Írska s ohľadom na priestor slobody, bezpečnosti a spravodlivosti a postavenie Dánska, ako sa stanovuje v Protokole č. 21 a v Protokole č. 22 pripojených k zmluvám, program Spravodlivosť, ktorý si síce vyžaduje riadny legislatívny postup, musí zostať samostatným nástrojom.

Navrhnutá alternatíva v rámci posúdenia vplyvu: rámec EÚ v oblasti hodnôt s dvomi programami financovania

Analýza ukázala, že súčasnú situáciu štyroch programov financovania je potrebné zlepšiť. Ako alternatíva k súčasnej situácii a východisko sa preto navrhlo rozvinúť synergie medzi súčasnými programami a prednostnými okruhmi a skombinovať ich do jedného politického celku zameraného na hodnoty EÚ, ktorý zahŕňa dva hlavné programy financovania: program na podporu Európskej kultúry, práv a hodnôt a program Spravodlivosť, ako sa uvádza ďalej v texte.

Nová architektúra budúceho financovania ako alternatíva k východiskovej hodnote sa zameriava na:

–rozvoj synergií medzi politikami, hľadanie spoločného základu pre činnosť a zároveň rešpektovanie ich osobitných vlastností;

–zníženie prekrývania a rozdrobenosti;

–zaručenie pružnosti pri prideľovaní finančných prostriedkov a zároveň zabezpečenie určitej úrovne predvídateľnosti financovania vyčleneného na jednotlivé politiky;

–posilnenie medziodvetvových a inovatívnych činností;

–zabezpečenie potrebného množstva zdrojov na presadzovanie hodnôt a tiež zohľadňovanie potrieb jednotlivých politík.

Zvolená alternatíva

Komisia rozhodla, že bude mať samostatný program Kreatívna Európa a že vytvorí Fond pre spravodlivosť, práva a hodnoty s dvoma hlavnými programami financovania: program Spravodlivosť a program Práva a hodnoty. Posúdenie vplyvu zostáva naďalej v platnosti a podporuje uvedené iniciatívy. Toto rozhodnutie sa zohľadňuje v súbore návrhov VFR po roku 2020, ktorý Komisia predstavila 2. marca 2018.

·Zjednodušenie